สังคมข่าวหุ้น
จับตาจีนตอบโต้สหรัฐฯ วานนี้หุ้นไทยแกว่งไซด์เวย์ +5.57 จุด ปิดที่ 1,594.73 จุด กูรูแนะนำให้เฝ้าติดตามสถานการณ์ความตึงเครียดระหว่างจีนและสหรัฐฯ
จับตาจีนตอบโต้สหรัฐฯ วานนี้หุ้นไทยแกว่งไซด์เวย์ +5.57 จุด ปิดที่ 1,594.73 จุด กูรูแนะนำให้เฝ้าติดตามสถานการณ์ความตึงเครียดระหว่างจีนและสหรัฐฯ
3 ส.ค. 2565

จับตาจีนตอบโต้สหรัฐฯ
วานนี้หุ้นไทยแกว่งไซด์เวย์ บวก 5.57 จุด ปิดที่ 1,594.73 จุด กูรูแนะนำให้เฝ้าติดตามสถานการณ์ความตึงเครียดระหว่างจีนและสหรัฐฯ หลังนางแนนซี เพโลซี ประธานสภาผู้แทนราษฎรสหรัฐฯ เดินทางเยือนไต้หวัน แม้สถานการณ์ปัจจุบันจะยังไม่มีอะไรรุนแรง แต่โอกาสการเจรจาการค้าระหว่างจีนกับสหรัฐฯ ก็ไม่น่าจะเกิดขึ้นแล้ว และอาจมีมาตรการคว่ำบาตรเพิ่มเติมจากสหรัฐฯ
เลี่ยงหุ้น DELTA บริษัทหลักทรัพย์ โนมูระ พัฒนสิน แนะหลีกเลี่ยงหุ้นในกลุ่มที่มีความเกี่ยวเนื่องกับไต้หวัน อาทิ บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ประเมินเป็นจังหวะพิจารณาขายทำกำไรจาก Upside เทียบราคาเป้าหมายที่เริ่มจำกัด
KKP อัพเป้า อภินันท์ เกลียวปฏินนท์ ประธานเจ้าหน้าที่บริหาร ธนาคารเกียรตินาคินภัทร (KKP) ปรับเพิ่มเป้าหมายการเติบโตของสินเชื่อรวมในปี 2565 เพิ่มขึ้นเป็น 16% จากเป้าหมายเดิม 12% หลังจากครึ่งปีแรกทำได้ดีกว่าคาด โดยเติบโตสูงถึง 10% มาจากสินเชื่อรายย่อยเป็นหลัก โดยเฉพาะกลุ่มสินเชื่อมีหลักประกัน ได้แก่ สินเชื่อเช่าซื้อรถยนต์ และสินเชื่อบ้าน ที่เติบโตสูงถึง 12% จากความมั่นใจในเศรษฐกิจกลับมาหลังจากโควิด-19 คลี่คลาย และมีการเปิดเมืองทำให้ผู้คนกลับมาทำงานมีรายได้มากขึ้น ส่งผลให้กลุ่มสินเชื่อรายย่อยที่มีหลักประกันกลับมาฟื้นตัวได้ดี
ลุยหุ้นโรงแรม KTBST มีมุมมองเป็นบวกต่อจำนวนนักท่องเที่ยวในเดือน ก.ค. 2565 ที่ระดับ 1.2 ล้านคน ถือว่ามีแนวโน้มที่ฟื้นตัวได้เร็วกว่าคาด แนะนำหุ้นที่จะได้รับประโยชน์จากมาก-น้อยเรียงตามสัดส่วนรายได้ในประเทศไทยจากมาก-น้อย คือ ERW (88%), CENTEL (80%), MINT (15%) และ SHR (5%)
ปิดการขาย วีรสิทธิ์ สินเจริญกุล กรรมการผู้จัดการใหญ่และกรรมการบริหาร บมจ. ศรีตรังแอโกรอินดัสทรี (STA) ปิดการขายหุ้นกู้ล็อตใหม่ (ครั้งที่ 3/2565) ทั้ง 4 ชุด วงเงินรวมทั้งสิ้น 5,500 ล้านบาท แก่นักลงทุนสถาบันและนักลงทุนรายใหญ่ เมื่อวันที่ 25-26 ก.ค.ที่ผ่านมาได้ตามเป้าหมาย ผ่านทางธนาคารกรุงไทย และธนาคารกสิกรไทย โดยมีผู้แสดงความต้องการจองซื้อเป็นจำนวนมากกว่าจำนวนหุ้นกู้ที่จัดสรรไว้
TQM ซื้อ “บิลค์ วัน”  อัญชลิน พรรณนิภา ประธานกรรมการ บมจ.ทีคิวเอ็ม คอร์ปอเรชั่น หรือ TQM เผยที่ประชุมคณะกรรมการบริษัท ครั้งที่ 5/2565 ซึ่งประชุมเมื่อวันที่ 3 สิงหาคม 2565 โดยที่ประชุมได้มีมติอนุมัติการเข้าทำสัญญาซื้อขายหุ้นใน บริษัท บิลค์ วัน กรุ๊ป จำกัด (Builk One Group) จากผู้ถือหุ้นเดิมหลายราย ซึ่งไม่เป็นบุคคลที่เกี่ยวโยงกัน รวมจำนวน 486,907 หุ้น หรือคิดเป็น 40.0% ของจำนวนหุ้นออกและจำหน่ายแล้วทั้งหมดของ Builk One Group คิดเป็นมูลค่ารวมประมาณ 247.09 ล้านบาท
เมย์แบงก์กำไรลด อารภัฏ สังขรัตน์ ประธานเจ้าหน้าที่บริหาร บมจ.หลักทรัพย์ เมย์แบงก์ (ประเทศไทย) กล่าวถึงภาพรวมผลการดำเนินงานสำหรับครึ่งปีแรกของปี 2565 (ผลการดำเนินงานสำหรับงวดหกเดือนสิ้นสุดวันที่ 30 มิถุนายน 2565) บริษัทฯ มีกำไรสุทธิ 373.33 ล้านบาท ลดลง 74.71 ล้านบาท หรือลดลง 16.67% เมื่อเปรียบเทียบกับงวดเดียวกันของปีก่อนซึ่งมีกำไรสุทธิ 448.04 ล้านบาท
บมจ.สายการบินนกแอร์ (NOK) แจ้งงดให้บริการเที่ยวบินเพิ่มเติม ณ ท่าอากาศยานแม่ฟ้าหลวง เชียงราย ถึงวันที่ 5 สิงหาคม 2565 เนื่องจากท่าอากาศยานแม่ฟ้าหลวง เชียงราย ออกประกาศเรื่อง ขยายเวลาปิดทางวิ่งถึงวันที่ 5 สิงหาคม 2565 ตั้งแต่เวลา 06.00-22.00 น.ซึ่งส่งผลกระทบต่อผู้โดยสารที่มีกำหนดการเดินทางเข้า และออกไปยังจังหวัดเชียงราย สายการบินมีความจำเป็นแจ้งงดให้บริการเที่ยวบินเข้าและออก ณ ท่าอากาศยานแม่ฟ้าหลวง เชียงราย เพิ่มเติมถึงวันที่ 5 สิงหาคม 2565 และจัดให้มีการเดินทางในเส้นทาง ดอนเมือง-เชียงใหม่แทน